C 253/6
EL
Επίσημη Εφημερίδα της Ευρωπαϊκής Ένωσης
18.7.2023
Συνοπτική παρουσίαση της γνωμοδότησης του Ευρωπαίου Επόπτη Προστασίας Δεδομένων αναφορικά με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη διαβίβαση ποινικών δικογραφιών (2023/C 253/04) (Το πλήρες κείμενο της παρούσας γνωμοδότησης είναι διαθέσιμο στην αγγλική, γαλλική και γερμανική γλώσσα στον διαδικτυακό τόπο του ΕΕΠΔ https://edps.europa.eu) Στις 5 Απριλίου 2023, η Ευρωπαϊκή Επιτροπή εξέδωσε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη διαβίβαση ποινικών δικογραφιών.
Ο ΕΕΠΔ υποστηρίζει πλήρως τον στόχο της Επιτροπής για πρόβλεψη κοινών κανόνων για τη διαβίβαση ποινικών δικογραφιών από ένα κράτος μέλος σε άλλο, προκειμένου να καταπολεμηθεί αποτελεσματικά το διασυνοριακό έγκλημα και να διασφαλιστεί ότι το καταλληλότερο κράτος μέλος διερευνά ή διώκει το ποινικό αδίκημα.
Εκφράζει επίσης την ικανοποίησή του για το γεγονός ότι στην πρόταση διευκρινίζεται ότι ο μελλοντικός κανονισμός θα αποτελέσει τη νομική βάση για την ανταλλαγή δεδομένων προσωπικού χαρακτήρα μεταξύ των κρατών μελών για τους σκοπούς της διαβίβασης ποινικών δικογραφιών σύμφωνα με το άρθρο 8 και το άρθρο 10 στοιχείο α) της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (1).
Ο ΕΕΠΔ καλεί τον νομοθέτη να αποσαφηνίσει τους ρόλους και τις αρμοδιότητες των κεντρικών αρχών σύμφωνα με την παρούσα πρόταση, καθώς και τις αναφορές στο νομικό πλαίσιο για την προστασία των δεδομένων.
1.
ΕΙΣΑΓΩΓΗ
1.
Στις 5 Απριλίου 2023, η Ευρωπαϊκή Επιτροπή εξέδωσε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη διαβίβαση ποινικών δικογραφιών (2) (στο εξής: η πρόταση).
2.
Στόχος της πρότασης είναι η θέσπιση νέας πράξης για τη διαβίβαση ποινικών δικογραφιών μεταξύ των κρατών μελών με στόχο: 1) τη βελτίωση της αποτελεσματικής και ορθής απονομής της δικαιοσύνης στην ΕΕ, 2) τη βελτίωση του σεβασμού των θεμελιωδών δικαιωμάτων κατά τη διαδικασία διαβίβασης ποινικών δικογραφιών, 3) τη βελτίωση της αποδοτικότητας και της ασφάλειας δικαίου όσον αφορά τις διαβιβάσεις ποινικών δικογραφιών, 4) τη δυνατότητα διαβίβασης ποινικών δικογραφιών, όταν αυτή είναι προς το συμφέρον της δικαιοσύνης αλλά δεν είναι επί του παρόντος δυνατή μεταξύ των κρατών μελών, και τη μείωση του φαινόμενου της ατιμωρησίας (3).
3.
Η εν λόγω πρωτοβουλία συμπεριλήφθηκε στο πρόγραμμα εργασίας της Επιτροπής για το 2022 (4) και αποτελεί μέρος της στρατηγικής της ΕΕ για την αντιμετώπιση του οργανωμένου εγκλήματος 2021-2025 (5).
4.
Η παρούσα γνωμοδότηση του ΕΕΠΔ εκδίδεται κατόπιν αιτήματος διαβούλευσης που υπέβαλε η Ευρωπαϊκή Επιτροπή στις 5 Απριλίου 2023, σύμφωνα με το άρθρο 42 παράγραφος 1 του κανονισμού EUDPR (6).
Ο ΕΕΠΔ εκφράζει την ικανοποίησή του για την αναφορά στην παρούσα γνωμοδότηση στην αιτιολογική σκέψη 62 της πρότασης.
Στο πλαίσιο αυτό, ο ΕΕΠΔ σημειώνει επίσης με ικανοποίηση ότι είχε ζητηθεί ανεπίσημα η γνώμη του σύμφωνα με την αιτιολογική σκέψη 60 του κανονισμού EUDPR.
(1) Οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).
(2) COM(2023) 185 final.
(3) Βλ. σελίδα 3 της αιτιολογικής έκθεσης.
(4) https://commission.europa.eu/system/files/2023-01/cwp2022_en.pdf (5) Ανακοίνωση της Επιτροπής σχετικά με τη στρατηγική της ΕΕ για την αντιμετώπιση του οργανωμένου εγκλήματος 2021-2025, COM(2021) 170 final (6) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ.
45/2001 και της απόφασης αριθ.
1247/2002/ΕΚ (ΕΕ L 295 της 21.11.2018, σ.
39).